Author: Alexandra.Kapisovska
Last saved by: spano
Company: ms

Predkladacia správa

V článku 3 ods. 4 Aktu o podmienkach pristúpenia sa Slovenská republika zaviazala pristúpiť k medzinárodným zmluvám z oblasti spravodlivosti a vnútra, ktoré sú ku dňu pristúpenia otvorené na podpis pre súčasné členské štáty, ako aj k medzinárodným zmluvám, ktoré boli vypracované radou v súlade s hlavou VI Zmluvy o Európskej únii a ktorých prijatie bolo odporučené členským štátom. 
K takýmto medzinárodným zmluvám v oblasti pôsobnosti Ministerstva spravodlivosti SR patria aj nasledovné zmluvné dokumenty:
•	Dohovor o ochrane finančných záujmov Európskych spoločenstiev (ďalej len „Dohovor“), 
•	Protokol k Dohovoru o ochrane finančných záujmov Európskych spoločenstiev (ďalej len „Protokol k Dohovoru“), 
•	Protokol o výklade Dohovoru o ochrane finančných záujmov Európskych spoločenstiev Súdnym dvorom Európskych spoločenstiev prostredníctvom predbežných rozhodnutí (ďalej len „Protokol o výklade Dohovoru“) a 
•	Druhý protokol k Dohovoru o ochrane finančných záujmov Európskych spoločenstiev (ďalej len „Druhý Protokol k Dohovoru“). 
Uvedené zmluvné dokumenty sú zahrnuté do indikatívneho zoznamu medzinárodných zmlúv, ktorý vypracúva Generálny direktoriát Európskej komisie pre rozšírenie a priebežne ho aktualizuje. 
Keďže ide o tzv. vnútorné zmluvy uzavreté len medzi členskými štátmi Európskej únie, pristúpenie k nim je možné až po vstupe Slovenskej republiky do Európskej únie. Od nových členských štátov sa však vyžaduje, aby realizovali proces vnútroštátneho prerokovania zmluvy tak, aby listiny o pristúpení k zmluvám mohli byť uložené v čo najkratšom čase po 1. máji 2004.

I.	Dohovor o ochrane finančných záujmov Európskych spoločenstiev
Dohovor je plne implementovaný do právneho poriadku Slovenskej republiky.  Zákonom č. 421/2002 Z.z. boli do Trestného zákona zavedené nové skutkové podstaty trestných činov poškodzovania finančných záujmov Európskych spoločenstiev (§126, §126a a §126b) v súlade s Dohovorom.

II.	Protokol k Dohovoru o ochrane finančných záujmov Európskych spoločenstiev
Ustanovenia Protokolu k Dohovoru sú plne implementované do právneho poriadku Slovenskej republiky. Ustanovenia §160b, §160c, §161 – 161c Trestného zákona spĺňajú požiadavky vyplývajúce z Protokolu k Dohovoru.

III.	Protokol o výklade Dohovoru o ochrane finančných záujmov Európskych spoločenstiev Súdnym dvorom Európskych spoločenstiev prostredníctvom predbežných rozhodnutí
Podpísaním Protokolu o výklade Dohovoru Slovenská republika uzná právomoc Súdneho dvora Európskych spoločenstiev vynášať predbežné rozhodnutia o výklade Dohovoru a Protokolu k Dohovoru podľa podmienok stanovených vo vyhlásení urobenom pri podpise Protokolu o výklade Dohovoru podľa článku 2 ods. 1 citovaného protokolu.

IV.	Druhý protokol k Dohovoru o ochrane finančných záujmov Európskych spoločenstiev
Ustanovenia Druhého protokolu k Dohovoru sú sčasti implementované do slovenského právneho poriadku (§252 a §252a TZ, ako aj zákon č. 367/2000 Z. z. o ochrane pred legalizáciou príjmov z trestnej činnosti v znení neskorších právnych predpisov)
V zmysle článku 3 Druhého protokolu k Dohovoru sa zmluvné štáty zaväzujú prijať nevyhnutné opatrenia na implementáciu trestnej zodpovednosti právnických osôb do svojho právneho poriadku. Táto podmienka bude splnená po ukončení rekodifikácie trestného práva (návrh nového Trestného zákona a Trestného poriadku je v súčasnosti v legislatívnom procese).

Navrhované pristúpenie k Dohovoru o ochrane finančných záujmov Európskych spoločenstiev, Protokolu k Dohovoru o ochrane finančných záujmov Európskych spoločenstiev, Protokolu o výklade Dohovoru o ochrane finančných záujmov Európskych spoločenstiev Súdnym dvorom Európskych spoločenstiev prostredníctvom predbežných rozhodnutí a Druhému protokolu k Dohovoru o ochrane finančných záujmov Európskych spoločenstiev nemá finančný, ekonomický, environmentálny vplyv, ani vplyv na zamestnanosť. Uvedené zmluvné dokumenty majú v zmysle Čl. 7 ods. 4 Ústavy SR charakter prezidentských medzinárodných zmlúv a vyžadujú si súhlas Národnej rady SR.
V materiáli sú zapracované akceptované pripomienky jednotlivých rezortov, ktoré boli uplatnené v medzirezortnom pripomienkovom konaní.